มันนี่ทูเดย์
ฟรีพร้อมเพย์ 2 ปี
30 ม.ค. 2560

ฟรีพร้อมเพย์ 2 ปี 
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารได้จัดกิจกรรมพิเศษสำหรับบริการพร้อมเพย์ของธนาคารออมสิน ด้วยการยกเว้นค่าธรรมเนียมการโอนระหว่างบุคคลทุกวงเงินการโอนตั้งแต่เปิดให้บริการนี้เบื้องต้นฟรี 2 ปี ตั้งแต่วันที่ 27 ม.ค. 2560 จนถึงวันที่ 31 ธ.ค. 2561 ไม่ว่าผู้รับโอนจะลงทะเบียนพร้อมเพย์ไว้กับธนาคารใดก็ตาม เพื่อเป็นการกระตุ้นให้ประชาชนได้ใช้บริการอย่างมีประสิทธิภาพ หลังจากมีประชาชนสนใจลงทะเบียนรับบริการพร้อมเพย์ของธนาคารออมสินมากกว่า 1.3 ล้านราย
นอกจากนี้ ธนาคารออมสินยังเตรียมพร้อมเปิดรับลงทะเบียนพร้อมเพย์นิติบุคคลตั้งแต่วันที่ 27 ม.ค.ที่ผ่านมา และได้พัฒนาระบบรองรับการรับ-โอนเงินได้ทันทีที่ธนาคารแห่งประเทศไทย (ธปท.) กำหนดไว้วันที่ 1 มี.ค. 2560 โดยนิติบุคคลสามารถลงทะเบียนได้ที่ธนาคารออมสินสาขาที่นิติบุคคลเปิดบัญชีไว้ เพียงใช้เลขที่ประจำตัวผู้เสียภาษีอากรเท่านั้น